Mihál, Jozef, poslanec NR SR (2014-05-14):
Ďakujem za slovo, pani podpredsedníčka. Vážený pán minister, vážené kolegyne panie poslankyne, páni poslanci, vážení hostia, dovoľte mi pár slov k predloženému programu stability. Ja sa priznám, že my doma máme najobľúbenejší program v televízii predpoveď počasia. To nikoho neurazí, nikoho nedojme, pozrieme si, že ako bolo. Dáma alebo pán v televízii v lepšom alebo horšom obleku alebo kostýme nám povedia, že ako asi bude. No a tak som si trošku pripadal, aj keď som čítal program stability, ako pri tom sledovaní predpovede počasia, ako bolo a ako asi bude. Podľa toho, ako bude, budú vetry duť, podľa toho, či príde tlaková výš, tlaková níž, a keď to náhodou nevyjde, čo tam po tom, však zajtra bude predpoveď počasia nová a znovu sa budeme na ňu tešiť, a tak to pôjde pekne ďalej. Najmä môj dvojročný, 20-mesačný syn si to vždycky rád pozrie a ja vždy zdieľam jeho radosť z toho, ako sa tam objavujú tie slniečka, mráčiky. Takže trošku som si pripadal takto, pán minister, pri študovaní tohto materiálu, a hovorím to tu teda vlastne s tým cieľom, že mi tam chýba, chýba väčšia taká aktivita vás, vašich ľudí, ako to ovplyvniť, aby to nebolo o tom, ako bude v Európskej únii, ako bude vo svete, kam nás tie vetry zadujú. My za to nemôžeme, to tie vetry, to tá tlaková výš alebo tlaková níž. Chýba mi tam väčší príspevok vás vlády, k tomu, či sa s tou tlakovou nížou popasujeme, či tie vetry nejako dostaneme preč zo Slovenska, či to bude počasie dobré, a že sa budeme menej vyhovárať na to, no veď kríza, odbyt, zahraničie a tak ďalej a tak ďalej a budete viac hovoriť o tom, čo by ste vy mohli ovplyvniť. Ľudia vás volili preto, lebo očakávali, že budete kormidlovať Slovensko cez tie naozaj náročné podmienky, v ktorých dnes žijeme, v globálnej ekonomike budete kormidlovať tak, aby sme sa tým úskaliam vyhli a aby Slovensko prosperovalo. Úlohou vlády nie je pasívne prizerať a konštatovať, no tak svetová ekonomika sa rúca, tak sa teda rúca aj naša, ale úlohou vlády je vytvárať prostredie na Slovensku, podmienky tak, aby sme sa nemuseli vyhovárať na to, že tak je, tak je v Nemecku, tak je v Číne, tak je v Brazílii, tam je taká nezamestnanosť, tak u nás preto musí byť tiež taká. Čiže chýba mi tam, chýba mi tam väčší prístup k tomu, čo by sme mali zlepšovať, a poznáte moju agendu, pozeral som sa najmä na to, že ako chcete meniť daňový, odvodový systém, ako chcete meniť, aká je tam, aká je tam, nejaký, aký je tam nejaký nástroj, nejaká vízia zlepšenia podnikateľského prostredia. Našiel som tam veľmi málo, a ak som aj niečo našiel, tak skôr, skôr sa obávam, že je to v negatívnom vyznení, a aby som teda nezdržiaval svojím vystúpením, poviem konkrétne k tomu, čo sa teda naozaj dotýka tém, ktoré pokrývam. Zavedenie ročného zúčtovania pri sociálnych odvodoch. Zavedenie ročného zúčtovania pri sociálnych odvodoch, čo je myšlienka jasná, dlhodobo s ňou pracujeme, hovoríme o tom už minimálne desať rokov, hovoríme o systéme UNITAS, všetci sa na to tešíme, každý chce priložiť ruku k dielu, keby, keď by mohol nejakým spôsobom pomôcť. No ale, ale v tomto materiáli som sa dočítal, že vlastne cieľom zavedenia ročného zúčtovania sociálnych odvodov je eliminovať výpadok príjmov Sociálnej poisťovne pri tzv. skokovitom vyplácaní príjmov, čiže namiesto mesačného maximálneho vymeriavacieho základu päťnásobok mesačnej mzdy, čiže okolo 4-tisíc eur, sa zavedie striktne ročný vymeriavací, maximálny vymeriavací základ, čiže približne 48-tisíc eur a na tejto báze sa bude vyberať poistné od zamestnancov, zamestnávateľov. Čiže namiesto presadzovania projektu UNITAS, ktorý, samozrejme, tiež prinesie ročné zúčtovanie sociálnych odvodov, ale v jeho komplexnosti – a tá komplexnosť nespočíva len v tom, že zoberieme ešte tam, kde by sa zobrať dalo, ale aj vrátime tomu, kto z dnešného pohľadu platí odvody nespravodlivo vysoké –, kde UNITAS nie je len o zavedení ročného zúčtovania v tej komplexnosti, ale je o tom, aby sa urobil poriadok v tej koncovke výberu daní, odvodov, aby ten výber bol administratívne jednoduchší, a to jednak pre zamestnávateľov, jednak pre tých drobných živnostníkov, platiteľov odvodov, ale aj pre štát aby to bolo lacnejšie, aby ten systém nevyžadoval nutnosť existencie neprepojených podivuhodných softvérov, stoviek, možno tisícov úradníkov, ktorí nemajú až také nízke platy, keď sa to tak vezme, zbytočne vyhodené peniaze. Čiže o UNITAS-e neviem, či som tam vôbec niečo našiel, a o ročnom zúčtovaní sociálnych odvodov som našiel to, že jeho cieľom je skasírovať ďalšie sociálne odvody od zamestnancov, zamestnávateľov. Pripomeniem, pretože to je téma, ktorá ma bytostne zaujíma a trápi, a som zvedavý, ako sa s ňou vysporiadate, že ročné zúčtovanie, áno, mal by sa vlastne, mala by sa vlastne zaviesť báza toho ročného maximálneho základu so všetkými svojimi dôsledkami, ale to napríklad znamená aj to, že ak niekto platí ako zamestnanec z viacerých vzťahov zamestnanca a tie príjmy má teda z viacerých zdrojov a sú relatívne vysoké, tak aby pri tom ročnom zúčtovaní dostal vrátený preplatok, ktorý mu pri takomto vzťahu vyplynie. Tých ľudí nie je veľa, to nie sú státisíce. To sú možno stovky ľudí na Slovensku, ale sú. A takýto systém voči nim by mal byť aj pozitívne nastavený a nielen voči nim, lebo tí, čo sa vyznajú, mi povedia, veď on si to predsa môže pýtať naspäť, ale aby bol pozitívne nastavený aj voči tým firmám, ktoré týchto ľudí zamestnávajú, pretože dnes ten systém takto nastavený nie je ani zďaleka. Čiže aby ten preplatok dostal aj zamestnávateľ, podobne ako je to pri ročnom zúčtovaní zdravotného poistenia. Ďalšia vec, živnostníci. Živnostníci, ktorí podnikajú popri zamestnaní, dnes časť z nich platí odvody aj ako zamestnanec, ale aj ako SZČO, čiže platia dvakrát, čo je v niektorých prípadoch výsostne nespravodlivé. A nespravodlivé najmä preto, lebo ak niekto platí aj ako zamestnanec, aj ako SZČO, bez milosti, bez výnimky sa ho týka povinný minimálny základ ako SZČO s tým známym odôvodnením, aby teda ten jeho dôchodok bol v slušnej výške, no ale ak si už platí aj ako zamestnanec, tak takýto dôvod tam odpadá, pretože on si platí dvakrát. Čiže tam ten minimálny základ nemá čo hľadať, podobne ako to korektne je pri ročnom zúčtovaní zdravotných odvodov. Čiže tieto aspekty by mali byť v systéme ročného zúčtovania sociálnych odvodov zapracované. No ale ako sa zdá, oni tam zapracované nebudú. Čiže jediným cieľom toho okliešteného ročného zúčtovania sociálnych odvodov, pán minister, podľa toho, ako som to ja pochopil, a priznám sa, aj podľa toho, ako som trošku vyňúral informácie na ministerstve práce a sociálnych vecí, je len a len skasírovať tých zamestnancov, ktorí občas majú príjem, mesačný príjem vyšší ako 4-tisíc eur zavedením toho striktného ročného stropu. A to je veľká škoda a zároveň je škoda, aby som to ešte raz zdôraznil, že projekt UNITAS nám niekde zapadá prachom, a ako je mi známe, nič reálne sa na ňom nerobí, hoci mal byť zavedený možno už tohto roku, možno v roku 2015, nedeje sa nič, rok 2016 je volebný, aj keby ste akokoľvek na tom začali robiť, pochybujem, že by ste vo volebnom roku boli ochotní spustiť projekt, ktorý nesie pozitíva, ale nesie aj riziká. Čiže jedna z vecí, ktorú ste mohli počas tejto vlády urobiť, sa, ako sa zdá, neurobí, čo je veľká škoda a čo je premrhaná príležitosť pre občanov Slovenskej republiky.